
PARLAMENTUL  ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi
Nr. 31/538

	Comisia pentru apărare, ordine publică şi siguranţă naţională
 Nr. 32/192


                                                                                                            Pl.x  267/2012
RAPORT  COMUN
asupra propunerii legislative pentru modificarea Legii nr.295/2004 privind regimul armelor şi muniţiilor, republicată

 În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi  şi Comisia pentru apărare, ordine publică şi siguranţă naţională  au fost sesizate spre dezbatere, în fond, în procedură obişnuită, cu propunerea legislativă pentru modificarea Legii nr.295/2004 privind regimul armelor şi muniţiilor, republicată, trimisă cu adresa nr. Pl x. 267 din 25 iunie 2012 şi înregistrată sub nr.31/538 din 26 iunie 2012, respectiv, sub nr.32/192 din aceeaşi dată. 
   
Potrivit prevederilor art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitatea sa de Primă Cameră sesizată, a respins iniţiativa legislativă, în şedinţa din 18 iunie 2012. 
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 148 din 6 martie 2012.
Guvernul, prin punctul său de vedere, trimis cu adresa nr. 619 din 05.04.2012, nu susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea şi completarea Legii nr. 295/2004 privind regimul armelor şi muniţiilor, în sensul interzicerii utilizării armelor neletale în afara domiciliului, reşedinţei sau proprietăţii private a deţinătorului legal, chiar şi în caz de legitimă apărare ori în stare de necesitate. 

În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei juridice, de disciplină şi imunităţi şi membrii Comisiei pentru apărare, ordine publică şi siguranţă naţională au examinat iniţiativa legislativă mai sus menţionată în şedinţe separate, în 28 august a.c, respectiv 4 şi 11 septembrie 2012.

La dezbaterile din cele două comisii au participat în calitate de invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, doamna Irina Alexe, şeful Departamentului pentru Relaţia cu Parlamentul şi Cosgârea Daniel, şeful Serviciului Arme din IGPR, ambii reprezentanţi ai Ministerului Administraţiei şi Internelor. 

Din numărul total de 22 de membri ai Comisiei juridice, de disciplină şi imunităţi au participat la dezbateri 18 deputaţi. Din numărul total de 23 de membri ai Comisiei pentru apărare, ordine publică şi siguranţă naţională au participat la dezbateri 14 deputaţi.


  În urma dezbaterilor, membrii celor două comisii au constatat că interzicerea folosirii armelor neletale în afara domiciliului ar lipsi de efect deţinerea unor astfel de arme având în vedere rolul lor de autoapărare şi faptul că nevoia folosirii lor în mod legal nu apare doar în interiorul domiciliului, reşedinţei sau proprietăţii private a deţinătorului. Totodată modificările propuse de către iniţiator intră în contradicţie cu alte prevederi ale Legii nr. 295/2004 privind regimul armelor şi muniţiilor.

Prin urmare Comisiile au hotărât, cu unanimitate de voturi, să propună  plenului Camerei Deputaţilor respingerea propunerii legislative pentru modificarea Legii nr.295/2004 privind regimul armelor şi muniţiilor, republicată.
     În raport cu obiectul şi conţinutul reglementării, propunerea legislativă face parte din categoria legilor ordinare.

	PREŞEDINTE,

Daniel BUDA

	PREŞEDINTE,
Costică CANACHEU

	SECRETAR,
Gabriel ANDRONACHE
	SECRETAR,
Gheorghe ANA


Consilier parlamentar,                                                                                            


           Şef serviciu,
Rodica Penescu

